Louis Proust

Joseph Louis Proust (Angers, 1754ko irailaren 26 - Angers, 1826ko uztailaren 5) frantziar kimikari eta farmazialari bat izan zen, kimika modernoaren sortzaileetako bat bezala ere ezagutzen dena. Proportzio konstanteen legea (Prousten Legea izenaz ere ezagutzen dena) adierazi izanagatik ere ezaguna da Proust, lege estekiometriko hau gaur egungo kimikaren oinarrietako bat da.

Kimika-irakasle izan zen Bergarako Errege Mintegian. Garai hartan argitaratu zuen Introducción al curso de química , eta baita hiru ohar ere —espatu astunei, kobaltoari eta behazunaren osaerari buruz— Euskalerriaren Adiskideen Elkarteko Batzar Orokorren Laburpenetan. Berari zor zaio, halaber, Bergarako Laboratorium Chemicum izan zena antolatu eta martxan jartzea.

Biografia 
Louis Proust 1754ko irailaren 26an jaio zen Angers-en, Frantzian. Aitak botikari gisa aritu zen Angersen. Louisek aitaren dendan kimika ikasi zuen eta gero Parisera joan zen Pitié-Salpêtrière Ospitaleko botikari buru izateko. Pilâtre de Rozier aeronauta ospetsuarekin ere kimika irakatsi zuen.

Karlos IV.aren eraginpean Proust Espainiara joan zen. Han Segoviako Kimika Eskolan eta Salamancako Unibertsitatean irakatsi zuen. Napoleonek Espainia inbaditu zuenean, Proust-en laborategia erre zuten eta Frantziara itzultzera behartu izan zuten. 1826ko uztailaren 5ean hil zen Angersen, Frantzian. Proustita minerala (Ag3AsS3) da bere omenez izendatua.

Erreferentziak

Ikus, gainera 
 Antoine Lavoisier
 Proportzio konstanteen legea
 Kimikaren historia
 Estekiometria

Kanpo estekak 
 Oinarrizko konstanteak eta hauetan Proustek izan zuen eragina.
 Prousten biografiari buruzko informazio gehiago. (Gaztelaniaz)
 Prousten biografia laburra. (Ingelesez)

Estekiometria
Frantziako kimikariak
Farmazialariak
Angerstarrak